CELEX: 52011PC0664
Language: ro
Date: 2011-10-13
Title: Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituţional din 17 mai 2006 între Parlamentul European, Consiliu şi Comisie privind disciplina bugetară şi buna gestiune financiară (cererea FEG/2011/005 PT/Norte-Centro Automotive din Portugalia)

|
			
		
		
		52011PC0664
		
			Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 28 din Acordul interinstituţional din 17 mai 2006 între Parlamentul European, Consiliu şi Comisie privind disciplina bugetară şi buna gestiune financiară (cererea FEG/2011/005 PT/Norte-Centro Automotive din Portugalia) /* COM/2011/0664 final */
			
				
		
		
			
			   	EXPUNERE DE MOTIVE
Punctul 28 din Acordul interinstituțional
din 17 mai 2006 între Parlamentul European, Consiliu și Comisie privind
disciplina bugetară și buna gestiune financiară[1] permite mobilizarea Fondului
european de ajustare la globalizare (FEG) prin intermediul unui mecanism de
flexibilitate, în limita plafonului anual de 500 de milioane EUR în plus față
de rubricile corespunzătoare din cadrul financiar.
Normele aplicabile contribuțiilor din FEG
sunt prevăzute în Regulamentul (CE) nr. 1927/2006 al Parlamentului
European și al Consiliului din 20 decembrie 2006 privind crearea Fondului
european de ajustare la globalizare[2].
La data de 6 iunie 2011, Portugalia a înaintat
cererea EGF/2011/005 PT/Norte-Centro Automotive pentru o contribuție
financiară din FEG, ca urmare a unor concedieri efectuate în trei
întreprinderi a căror activitate se încadrează în sectorul NACE a
doua revizuire diviziunea 29 („Fabricarea autovehiculelor, remorcilor și
semiremorcilor”)[3]
în regiunea NUTS II Norte (PT11) și Centro (PT16) din Portugalia.
După examinarea atentă a acestei
cereri, Comisia a concluzionat, în conformitate cu articolul 10 din
Regulamentul (CE) nr. 1927/2006, că sunt îndeplinite condițiile
necesare pentru o contribuție financiară în temeiul acestui
regulament.
SINTEZA CERERII ȘI ANALIZA
 Date principale: ||   
 Numărul de referință FEG || EGF/2011/005 
 Statul membru || Portugalia 
 Articolul 2 || litera (b) 
 Întreprinderi vizate || 3 
 Regiuni NUTS II || Norte (PT11) Centro (PT16) 
 Diviziunea NACE (revizuirea 2) || 29 („Fabricarea autovehiculelor, remorcilor și semiremorcilor”) 
 Perioada de referință || 1.7.2010 – 1.4.2011 
 Data de începere a serviciilor personalizate || 1.7.2010 
 Data cererii || 6.6.2011 
 Disponibilizări în perioada de referință || 726 
 Lucrători disponibilizați vizați de sprijin || 726 
 Cheltuieli pentru servicii personalizate (EUR) || 2 241 100 
 Cheltuieli pentru punerea în aplicare a FEG[4] (EUR) || 95 000 
 Cheltuieli pentru punerea în aplicare a FEG (%) || 4,07 
 Buget total (EUR) || 2 336 100 
 Contribuția FEG (65 %) (EUR) || 1 518 465 
1.                      
Cererea a fost prezentată Comisiei la data de
6 iunie 2011 și a fost completată cu informații suplimentare
până la data de 18 iulie 2011.
2.                      
Cererea îndeplinește condițiile de
mobilizare a plăților din FEG stabilite la articolul 2 litera (b) din
Regulamentul (CE) nr. 1927/2006 și a fost prezentată în termenul de
10 săptămâni prevăzut la articolul 5 din regulamentul respectiv.
Legătura dintre concedieri și
modificările majore din structura comerțului mondial cauzate de
globalizare sau de criza financiară și economică mondială
3.                      
Pentru a stabili legătura dintre concedieri și
criza financiară și economică mondială, Portugalia
declară că această criză a supus sectorul autovehiculelor
din întreaga lume unor presiuni deosebit de grele. Comisia a recunoscut deja
faptul că, întrucât 60-80% (în funcție de statul membru vizat) dintre
autovehiculele noi vândute în Europa sunt achiziționate cu ajutorul
creditelor, criza financiară aflată la originea recesiunii economice
a avut consecințe deosebit de negative pentru industria autovehiculelor. Conform
Asociației Constructorilor Europeni de Automobile (ACEA), cererea de
autovehicule noi în Uniunea Europeană a scăzut în 2009 cu 5,6 %
în comparație cu 2008 și cu 13,3 % în comparație cu 2007,
anul anterior crizei. UE a urmat, astfel, tendința remarcată la nivel
mondial, respectiv o scădere a cererii de autovehicule noi cu 5,6 %
în 2009, în comparație cu 2008. În fața acestei scăderi a
cererii, fabricanții de autovehicule și-au redus și mai mult
producția. În 2009, producția de autovehicule în UE a scăzut cu
17 % în comparație cu 2008 și cu 23 % în comparație cu
2007. Această tendință descrescătoare a continuat în 2010.
Producția de autovehicule în UE în primele trei trimestre ale anului 2010
a fost cu 14 % mai mică față de aceeași perioadă
în 2008.
4.                      
Scăderea cererii de echipamente electrice
pentru automobile, care a urmat declinul înregistrat de construcția de
automobile, combinată cu imposibilitatea de a reduce și mai mult
costurile de producție și/sau accesul la credite, a condus la
închiderea Krombert & Schubert Portugal, Lda și a instalației de
producție Lear de la Guarda. Închiderea Leoni Wiring Systems Viana, Lda a
fost determinată de combinarea unor factori precum situația economică
dificilă datorată crizei și relocarea instalației de producție
în Maroc.
5.                      
Argumentele prezentate în cazuri anterioare[5] referitoare la industria
autovehiculelor, în care disponibilizările au fost consecința directă
a crizei, rămân valabile. 
Stabilirea numărului de concedieri și
îndeplinirea criteriilor de la articolul 2 litera (b)
6.                      
Portugalia a depus această cerere în temeiul
criteriilor de intervenție prevăzute la articolul 2 litera (b) din
Regulamentul (CE) nr. 1927/2006, care prevede concedierea a cel puțin 500
de salariați într-o perioadă de nouă luni în întreprinderile a
căror activitate se încadrează în aceeași diviziune NACE a doua
revizuire dintr-o regiune sau din două regiuni învecinate cu nivelul NUTS
II dintr-un stat membru.
7.                      
În cerere se menționează 726 de
disponibilizări din trei întreprinderi care activează în diviziunea
29 a NACE a doua revizuire („Fabricarea autovehiculelor, remorcilor și
semiremorcilor”)[6]
în regiunile NUTS II Norte (PT11) și Centro (PT16) în decursul perioadei
de referință de nouă luni cuprinsă între 1 iulie 2010 și
1 aprilie 2011. Toate aceste disponibilizări au fost calculate în
conformitate cu articolul 2 alineatul (2) a doua liniuță din
Regulamentul (CE) nr. 1927/2006.
Explicația caracterului
neprevăzut al disponibilizărilor în cauză
8.                      
Autoritățile portugheze susțin
că furnizorii au fost presați de mai multă vreme de fabricanții
de autovehicule să își reducă marjele. Scăderea bruscă
și dramatică asociată crizei cererii pentru autovehicule în 2009,
care nu ar fi putut fi prevăzută, a determinat o scădere
semnificativă a utilizării capacității de producție. Producătorii
europeni de componente pentru autovehicule, pentru a-și reduce costurile
de producție, au ales să optimizeze capacitatea de producție a
unora dintre instalații, închizându-le pe altele.
Identificarea întreprinderilor care au
efectuat disponibilizări și a lucrătorilor vizați de
asistență
9.                      
Cererea se referă la 726 de concedieri
efectuate în următoarele trei întreprinderi:
 Întreprinderi și numărul de concedieri 
 Leoni Wiring Systems Viana, Lda || 332 
 Kromberg & Schubert Portugal, Lda || 120 
 Delphi Automotive Systems – Portugal, S.A. || 274 
 Nr. total întreprinderi: 3 || Total concedieri: 726 
10.                  
Toate cele 726 de concedieri vor fi vizate pentru
asistență, însă autoritățile portugheze – pe baza experienței
anterioare privind gestionarea contribuțiilor FEG – estimează că
aproximativ 500 de lucrători vor opta pentru sprijin FEG.
11.                  
Clasificarea lucrătorilor vizați este
următoarea:
 Categorie || Număr || Procentaj 
 Bărbați || 248 || 34,16 
 Femei || 478 || 65,84 
 Cetățeni ai UE || 726 || 100,00 
 Cetățeni din țări terțe || 0 || 0,00 
 Între 15 și 24 de ani || 3 || 0,41 
 Între 25 și 54 de ani[7] || 709 || 97,66 
 Între 55 și 64 de ani || 14 || 1,93 
 Peste 64 de ani || 0 || 0,00 
12.                  
Trei lucrători prezintă o problemă
de sănătate de lungă durată sau un handicap.
13.                  
În ceea ce privește categoriile profesionale,
defalcarea este următoarea:
 Categorie || Număr || Procentaj 
 Personal de conducere || 15 || 2,07 
 Specialiști cu ocupații intelectuale și științifice || 14 || 1,93 
 Tehnicieni și profesiuni similare || 99 || 13,64 
 Funcționari administrativi || 57 || 7,85 
 Lucrători în servicii || 1 || 0,13 
 Meșteșugari și comercianți de produse realizate de aceștia || 9 || 1,24 
 Operatori la instalații și mașini || 474 || 65,29 
 Muncitori necalificați || 57 || 7,85 
14.                  
Defalcarea în funcție de nivelul de educație
este următoarea:
 Nivel de educație || Număr || Procentaj 
 Învățământ de bază[8] || 469 || 64,60 
 Învățământ secundar || 221 || 30,44 
 Învățământ terțiar || 36 || 4,96 
15.                  
În conformitate cu articolul 7 din Regulamentul
(CE) nr. 1927/2006, Portugalia a confirmat faptul că s-a aplicat o politică
de egalitate între femei și bărbați, precum și o politică
de nediscriminare și că aceasta se va aplica în continuare pe
parcursul diferitelor etape de punere în aplicare a FEG și, în special, în
cursul accesului la FEG.
Descrierea teritoriului vizat, a autorităților
sale și a părților interesate
16.                  
Norte este cea mai dens populată regiune din țară,
dar și cea care înregistrează cel mai mic venit pe cap de locuitor și
cea mai ridicată rată a șomajului. Nivelurile de educație și
de calificare ale populației sunt scăzute. Regiunea depinde în mare
măsură de industrie, sprijinindu-se în cea mai mare măsură
pe industriile tradiționale, cum sunt textilele, îmbrăcămintea,
încălțămintea și pluta, domenii în care s-au înregistrat
succese pe piețele de export. Agricultura este foarte prezentă în
sectoarele laptelui și al vinului (în special vinul de Porto), iar silvicultura
este un sector cu potențial pentru viitor.
17.                  
Regiunea Centro este mai slab populată, prezentând
o tendință de îmbătrânire a populației (indicele de
îmbătrânire a fost de 153 % în 2009, depășind media națională
de 118 %). Baza industrială a regiunii este alcătuită
dintr-o varietate de structuri de producție tradiționale care depind
de forța de muncă ieftină și care nu sunt competitive. Această
situație, combinată cu nivelul scăzut de educație și
calificare al populației (aproximativ 46 % din forța de
muncă are cel mult șase ani de școlarizare) poate explica
productivitatea regională scăzută. Rata șomajului este
scăzută, în principal datorită migrației populației
active către zonele urbane sau în străinătate.
18.                  
Principalele autorități implicate sunt Instituto
do Emprego e Formaçăo Profissional (IEFP, I.P.), o instituție a
administrației publice cu centre de plasare și formare
profesională a forței de muncă descentralizate; sindicatele:
STIMM, SINDEL și SIMA; și Associaçăo de Fabricantes para a
Industria Automóvel-AFIA (Asociația Producătorilor Portughezi pentru
Industria Autovehiculelor). Alte părți interesate relevante sunt
centrele comune de formare profesională (centre a căror gestionare
este efectuată în comun de IEPF, I.P și partenerii din sector – organizațiile
patronale și/sau sindicatele – de exemplu, CINEL, CEPRA, INOVINTER și
CEFOSAP).
Impactul preconizat al
disponibilizărilor asupra ocupării forței de muncă la nivel
local, regional sau național
19.                  
Conform Institutului Național de
Statistică (INA), rata șomajului în Portugalia în al treilea
trimestru al anului 2010 a fost de 10,9 %, cu 1,1 % mai mare față
de aceeași perioadă a anului 2009. Rata șomajului din regiunea
Norte a crescut de la 11,6 % în trimestrul al treilea al anului 2009 la
13,2 % în aceeași perioadă a anului 2010 și reprezintă
cea mai ridicată rată a șomajului din țară. Regiunea
Centro a înregistrat o ușoară creștere a ratei șomajului
(de la 7,2 % la 7,4 % în cursul aceleiași perioade de mai sus). 
20.                  
Impactul la nivel local al acestor
disponibilizări este unul ridicat din cauza combinării acestor
factori, care, împreună, pun lucrătorii și regiunile implicate
într-o situație neobișnuită și dificilă.
21.                  
Cele două regiuni în care au avut loc
concedierile au fost deja acceptate pentru acordarea unui sprijin din FEG
într-un caz anterior, FEG/2009/001 PT/Norte-Centro.
Pachetul coordonat de servicii
personalizate care vor fi finanțate și o defalcare a costurilor sale
estimate, inclusiv complementaritatea sa cu acțiunile finanțate din
fondurile structurale
22.                  
Sunt propuse următoarele tipuri de
măsuri, care sunt combinate toate pentru a forma un pachet coordonat de
servicii personalizate destinate să reintegreze lucrătorii pe piața
muncii:
–     
Informare, realizare de profiluri și
orientare: Acțiunile de informare și de
realizare de profiluri constau în actualizarea tuturor potențialilor
beneficiari privind măsurile disponibile, încurajarea lucrătorilor să
participe activ la acestea, furnizarea de informații privind piața
forței de muncă, precum și elaborarea și adaptarea Planurilor
de muncă cu caracter personal ale acestora, care să descrie măsurile
la care lucrătorii intenționează să participe. Aceste acțiuni
vor fi efectuate de Centrele pentru ocuparea forței de muncă și
nu sunt cofinanțate de FEG. Orientarea va include acțiuni privind
aspecte orizontale precum motivația de a munci și motivația
pentru formare și reconversie profesională, învățarea de-a
lungul vieții; dezvoltarea personală și promovarea respectului
de sine, precum și instruirea în ceea ce privește căutarea unui
loc de muncă. Indemnizațiile de hrană și transport vor fi
asigurate în limite și condiții stricte.
–     
Recunoașterea, validarea și
certificarea competențelor: Cu ajutorul „Centros
de Novas Oportunidades – CNO” (Centre de noi oportunități) recunoscute,
lucrătorii vor identifica cunoștințele și competențele
dobândite de-a lungul vieții lor în contexte formale și informale. În
timpul sesiunilor individuale și de grup, împreună cu formatorii, aceștia
vor pregăti un portofoliu care să cuprindă dovezi ale procesului
lor de învățare, care vor conduce la validarea certificării școlare
și/sau a certificării profesionale.
–     
Formare profesională: Lucrătorii vor beneficia de formarea cea mai potrivită
pentru nivelul lor de educație și de competențe, ceea ce îi va
ajuta să se reintegreze rapid pe piața forței de muncă. Vor
exista cursuri de formare pentru adulți care duc la o dublă
certificare (educațională și profesională); unele dintre
acestea vor fi oferite sub formă de module (formare flexibilă
organizată în unități de formare pe termen scurt, prezentate în
indicatorii de referință din Catalogul Național al Calificărilor),
iar altele vor fi formări profesionale specifice, adaptate nevoilor
specifice ale pieței forței de muncă. Cursurile de formare vor
fi furnizate de Centrele de formare profesională și de alte entități
cu competențe recunoscute, identificate de IEFP, IP[9]. În limite și condiții
stricte, se vor acorda indemnizații pentru formare, hrană, transport,
asigurare personală împotriva accidentelor și cazare.
–     
Subvenție de formare la inițiativa
personală: Această subvenție le va
permite lucrătorilor să participe la cursuri de formare corespunzătoare,
care au fost convenite în cadrul planurilor de muncă cu caracter personal și
care sunt oferite de instituții de formare recunoscute. Acestora li se va
oferi posibilitatea de a asista, succesiv sau simultan, la mai mult de un curs.
Participanții la cadrul acestui tip de formare vor primi o subvenție
în valoare de cel mult 8 000 EUR (care acoperă atât cheltuielile de
formare, cât și o indemnizație de formare) în condiții stricte. 
–     
Sprijin pentru lucrătorii care își găsesc
singuri un alt loc de muncă: Această subvenție
este acordată lucrătorilor care, în timpul aplicării pachetului FEG
de măsuri personalizate, își găsesc un nou loc de muncă cu
normă întreagă. Suma variază în funcție de durata
contractului oferit și poate fi mărită dacă noul loc de
muncă se află la mai mult de 100 km de reședința lucrătorului
respectiv.
–     
Stimularea recrutării: În vederea stimulării creării de noi locuri de muncă,
se poate aloca un sprijin financiar entităților angajatoare care
semnează cu lucrători beneficiari de FEG contracte cu normă
întreagă. Durata minimă a contractului este de 12 luni, iar pentru cei
care angajează lucrători cu contracte de muncă pe durată
nedeterminată se oferă un stimulent financiar mai important.
–     
Sprijin antreprenorial:
Pentru acei lucrători care doresc să își creeze propria afacere,
va fi organizată o formare referitoare la cunoștințele și
competențele necesare pentru crearea și gestionarea micilor
întreprinderi. Prezența la cursurile de formare este obligatorie înainte
de a se lua decizia de susținere a creării unei întreprinderi, cu
excepția cazurilor în care se confirmă urmarea unei formări sau
experiența relevantă. Sprijinul tehnic acordat proiectului include
activități de susținere a dezvoltării ideii de afaceri, a
elaborării unui plan de afaceri, a constituirii întreprinderii și a
monitorizării proiectului în primul an de activitate. Asigurarea personală
împotriva accidentelor și indemnizațiile pentru hrană și
transport se vor acorda în limite și condiții stricte.
–     
Sprijin pentru crearea unei întreprinderi: La încheierea formării în materie de antreprenoriat și a
fazei de pregătire, lucrătorii vor fi sprijiniți printr-o subvenție
nerambursabilă de 20 000 EUR pentru fiecare post creat, inclusiv
acela de promotor, până la maximum trei posturi. Locurile de muncă
create ar trebui să fie ocupate de alți beneficiari ai FEG sau de șomeri
înscriși în centrele de ocupare a forței de muncă din regiune,
să prevadă o normă întreagă și o durată
minimă de doi ani.
–     
Plan de integrare:
Acest lucru va oferi lucrătorilor experiență profesională
de cel puțin 30 de ore pe săptămână de-a lungul unei perioade
de la șase la douăsprezece luni. Obiectivul este de a garanta faptul
că acești lucrători nu pierd contactul cu alți
lucrători, nu suferă de izolare și de pierdere a motivației
și au posibilitatea de a dobândi cunoștințe și competențe
noi și, astfel, de a-și îmbunătăți șansele de
angajare după perioada de integrare. Lucrătorii vor fi încadrați
în entități angajatoare fără scop lucrativ pentru o perioadă
de timp limitată; acest lucru le va conferi dreptul de a beneficia de
indemnizații pentru masă și transport, de asigurare și de o
subvenție lunară în loc de salariu.
23.                  
Cheltuielile pentru implementarea FEG, care sunt
incluse în cerere în conformitate cu articolul 3 din Regulamentul (CE) nr.
1927/2006, acoperă activitățile de pregătire, gestionare și
control, precum și activitățile legate de informare și
publicitate.
24.                  
Serviciile personalizate prezentate de autoritățile
portugheze sunt măsuri active pe piața forței de muncă, în
cadrul acțiunilor eligibile definite la articolul 3 din Regulamentul (CE)
nr. 1927/2006. Autoritățile portugheze estimează costurile
totale ale acestor servicii la 2 241 100 EUR, iar cheltuielile pentru
punerea în aplicare a FEG la 95 000 EUR (4,24 % din suma totală).
Contribuția totală solicitată din FEG este de 1 518 465
EUR (65 % din costurile totale).
 Acțiuni || Numărul estimat al lucrătorilor vizați || Costul estimat per lucrător vizat (în EUR) || Costuri totale (cofinanțare prin FEG și la nivel național) (EUR) 
 Servicii personalizate [articolul 3 alineatul (1) din Regulamentul (CE) nr. 1927/2006] 
 Informare , realizarea de profiluri și orientare[10] (Orientaçăo profissional) || 100 || 165 || 16 500 
 Recunoașterea, validarea și certificarea competențelor (RVCC) || 40 || 640 || 25 600 
 Formare profesională (Formaçăo profissional) || 100 || 6 000 || 600 000 
 Subvenție de formare la inițiativa personală (Subsidio à formaçăo por iniciativa individual) || 75 || 4 000 || 300 000 
 Sprijin pentru lucrătorii care își găsesc singuri un alt loc de muncă (Apoio à auto-colocaçăo) || 100 || 1 100 || 110 000 
 Stimularea recrutării (Apoio à contrataçăo) || 60 || 2 400 || 144 000 
 Sprijin antreprenorial (Apoio à criaçăo do proprio emprego ou empresa – formaçăo e apoio técnico ao projecto) || 50 || 2 100 || 105 000 
 Sprijin pentru crearea unei întreprinderi (Apoio à criaçăo da empresa) || 35 || 20 000 || 700 000 
 Plan de integrare (Planos de integraçăo) || 75 || 3 200 || 240 000 
 Subtotal servicii personalizate ||   || 2 241 100 
 Cheltuieli pentru punerea în aplicare a FEG [articolul 3 alineatul (3) din Regulamentul (CE) nr. 1927/2006] 
 Activități de pregătire ||   || 2 000 
 Gestionare ||   || 90 000 
 Informare și publicitate ||   || 2 000 
 Activități de control ||   || 1 000 
 Subtotal cheltuieli legate de intervenția FEG ||   || 95 000 
 Total costuri estimate ||   || 2 336 100 
 Contribuție din FEG (65 % din costurile totale) ||   || 1 518 465 
25.                  
Portugalia confirmă că măsurile
descrise mai sus sunt complementare cu acțiunile finanțate de
fondurile structurale. De asemenea, Portugalia va asigura o pistă clară
de audit pentru activitățile finanțate prin FEG și confirmă
faptul că nicio altă finanțare UE nu este solicitată sau
utilizată pentru aceste activități.
Data/datele la care serviciile
personalizate pentru lucrătorii afectați au fost inițiate sau se
prevede a fi inițiate
26.                  
La 1 iulie 2010, Portugalia a inițiat
serviciile personalizate pentru lucrătorii afectați incluse în
pachetul coordonat propus pentru cofinanțarea FEG. Prin urmare,
această dată reprezintă începutul perioadei de eligibilitate
pentru orice fel de asistență care ar putea fi acordată prin
FEG.
Procedurile de consultare a partenerilor
sociali
27.                  
Cererea de sprijin prin FEG a fost prezentată
în cadrul întrunirii Consiliului de administrație al IEFP, I.P. la 21 iunie
2011. IEFP, I.P, care constituie autoritatea de gestionare și de
plată pentru FEG în Portugalia, reprezintă, în sine, un organism
tripartit (guvern, reprezentanți ai patronatelor și reprezentanți
sindicali).
28.                  
Autoritățile portugheze au confirmat că
cerințele legislației naționale și cele ale legislației
UE privind concedierile colective au fost respectate.
Informarea cu privire la acțiunile
obligatorii în temeiul legislației naționale sau al convențiilor
colective
29.                  
În ceea ce privește îndeplinirea criteriilor
stabilite la articolul 6 din Regulamentul (CE) nr. 1927/2006, în cererea lor,
autoritățile portugheze:
·      au confirmat că măsurile care constituie responsabilitatea
societăților în temeiul legislației naționale sau al convențiilor
colective nu vor fi înlocuite de contribuția financiară din partea
FEG;
·      au demonstrat că acțiunile respective oferă sprijin lucrătorilor
individuali și nu urmează a fi folosite pentru restructurarea societăților
sau a sectoarelor de activitate;
·      au confirmat faptul că acțiunile eligibile menționate
anterior nu beneficiază de asistență din partea altor
instrumente financiare ale UE.
Sistemele de gestionare și control 
30.                  
Portugalia a comunicat Comisiei faptul că Instituto
do Emprego e Formaçăo Profissional, I.P. (IEFP, I.P.), serviciul
public de ocupare a forței de muncă, va gestiona și controla
contribuția financiară. Gestiunea de ansamblu va fi efectuată de
departamentul de ocupare a forței de muncă, în timp ce gestiunea
operațională va fi asigurată de delegațiile regionale IEFP,
I.P din regiunile Norte și Centro. Gestiunea financiară globală
a fost preluată de departamentul de finanțe și control de
gestiune. Aprobarea și plata ajutoarelor sunt coordonate de delegațiile
regionale ale regiunilor Norte și Centro. Centrele de ocupare a forței
de muncă și entitățile partenere, și anume centrele
comune de formare profesională, vor realiza majoritatea măsurilor active.
Portugalia a confirmat faptul că principiul de separare a funcțiilor
între entitățile relevante și în cadrul acestora va fi
respectat.
31.                  
Instituto de Gestăo do Fundo Social Europeu (IGFSE, I.P.) și Institutul de gestiune a Fondului social
european vor fi responsabile cu auditul și controlul cererii de intervenție
a FEG.
Finanțarea
32.                  
Având în vedere cererea Portugaliei, propunerea de
contribuție din FEG pentru pachetul coordonat de servicii personalizate
(inclusiv cheltuielile de punere în aplicare a FEG) este de 1 518 465
EUR, reprezentând 65 % din costul total. Alocarea propusă de Comisie
în cadrul acestui fond se bazează pe informațiile furnizate de
Portugalia.
33.                  
Având în vedere cuantumul maxim al unei contribuții
financiare care poate fi acordată din FEG, în temeiul articolului 10
alineatul (1) din Regulamentul (CE) nr. 1927/2006, precum și
posibilitățile de realocare a creditelor, Comisia propune mobilizarea
FEG pentru suma totală menționată mai sus, care să fie
înscrisă la rubrica 1a din cadrul financiar.
34.                  
Cuantumul propus al contribuției financiare va
pune la dispoziție mai mult de 25% din suma maximă anuală
atribuită FEG pentru alocări în perioada ultimelor patru luni ale
anului, conform dispozițiilor de la articolul 12 alineatul (6) din
Regulamentul (CE) nr. 1927/2006.
35.                  
Prin prezentarea acestei propuneri de mobilizare a
FEG, Comisia inițiază procedura simplificată de trialog, conform
prevederilor de la punctul 28 din Acordul interinstituțional din 17 mai
2006, în vederea obținerii acordului celor două componente ale
autorității bugetare cu privire la necesitatea utilizării FEG și
cu privire la suma solicitată. Comisia invită prima dintre cele două
părți componente ale autorității bugetare care ajunge la un
acord, la nivelul politic corespunzător, cu privire la proiectul de
propunere de mobilizare, să informeze cealaltă parte componentă și
Comisia în legătură cu intențiile sale. În cazul în care una
dintre cele două componente ale autorității bugetare nu este de
acord, se va organiza o reuniune formală trilaterală.
36.                  
Comisia prezintă separat o cerere de transfer,
în vederea înscrierii în bugetul pentru anul 2011 a unor credite de angajament
specifice, în conformitate cu punctul 28 din Acordul interinstituțional
din 17 mai 2006.
Sursa creditelor de plată 
37.                  
Se va solicita consolidarea creditelor de
plată din linia bugetară FEG prin transfer global. Plățile
din această linie bugetară se vor utiliza pentru a finanța suma
de 1 518 465 EUR necesară pentru prezenta cerere.
Propunere de
DECIZIE A PARLAMENTULUI EUROPEAN ȘI
A CONSILIULUI
privind mobilizarea Fondului european de
ajustare la globalizare, în conformitate cu punctul 28 din Acordul interinstituțional
din 17 mai 2006 între Parlamentul European, Consiliu și Comisie privind
disciplina bugetară și buna gestiune financiară (cererea
FEG/2011/005 PT/Norte-Centro Automotive din Portugalia)
PARLAMENTUL EUROPEAN ȘI CONSILIUL
UNIUNII EUROPENE,
având în vedere Tratatul privind funcționarea
Uniunii Europene,
având în vedere Acordul interinstituțional
din 17 mai 2006 între Parlamentul European, Consiliu și Comisie privind
disciplina bugetară și buna gestiune financiară[11], în special punctul 28,
având în vedere Regulamentul (CE) nr. 1927/2006
al Parlamentului European și al Consiliului din 20 decembrie 2006 privind
crearea Fondului european de ajustare la globalizare[12], în special articolul 12
alineatul (3),
având în vedere propunerea Comisiei Europene[13],
întrucât:
(1)       Fondul european de ajustare
la globalizare (FEG) a fost creat pentru a oferi sprijin suplimentar
lucrătorilor concediați ca urmare a schimbărilor majore din
structura comerțului mondial, generate de globalizare și pentru a-i
ajuta să se reintegreze pe piața forței de muncă.
(2)       Domeniul de aplicare a FEG a
fost extins pentru cererile depuse începând de la 1 mai 2009 pentru a include
acordarea de sprijin lucrătorilor disponibilizați ca urmare
directă a crizei financiare și economice mondiale.
(3)       Acordul interinstituțional
din 17 mai 2006 permite mobilizarea FEG în limita unui plafon anual de 500 de
milioane EUR.
(4)       La 6 iunie 2011, Portugalia a
depus o cerere de mobilizare a FEG în ceea ce privește
disponibilizările din trei întreprinderi a căror activitate se
încadrează în diviziunea 29 a NACE revizuirea a doua („Fabricarea
autovehiculelor, remorcilor și semiremorcilor”), situate în regiunile NUTS
II Norte (PT11) și Centro (PT16), pe care a completat-o cu informații
suplimentare transmise până la 18 iulie 2011. Cererea îndeplinește
condițiile pentru stabilirea contribuțiilor financiare, astfel cum
sunt prevăzute la articolul 10 din Regulamentul (CE) nr. 1927/2006. Prin urmare,
Comisia propune mobilizarea sumei de 1 518 465 EUR.
(5)       Prin urmare, ar trebui
mobilizat FEG pentru a oferi o contribuție financiară ca răspuns
la cererea depusă de Portugalia.
ADOPTĂ PREZENTA DECIZIE:
Articolul 1
În cadrul bugetului general al Uniunii
Europene pentru exercițiul financiar 2011, se mobilizează Fondul
european de ajustare la globalizare (FEG) pentru alocarea sumei de 1 518 465
EUR sub formă de credite de angajament și credite de plată.
Articolul 2
Prezenta decizie se publică în Jurnalul
Oficial al Uniunii Europene.
Adoptată la [Bruxelles/Strasbourg],
Pentru Parlamentul European,                     Pentru
Consiliu,
Președintele                                                  Președintele
[1]               JO C 139, 14.6.2006, p. 1.
[2]               JO L 406, 30.12.2006, p. 1.
[3]               Regulamentul (CE) nr. 1893/2006 al Parlamentului European
și al Consiliului din 20 decembrie 2006 de stabilire a Nomenclatorului
statistic al activităților economice NACE a doua revizuire și de
modificare a Regulamentului (CEE) nr. 3037/90 al Consiliului, precum și a
anumitor regulamente CE privind domenii statistice specifice (JO L 393,
30.12.2006, p. 1).
[4]               În conformitate cu articolul 3 alineatul (3) din
Regulamentul (CE) nr. 1927/2006.
[5]               EGF/2010/002
Cataluña Automoción, COM(2010)453 final, 
EGF/2010/004 Wielkopolskie, COM(2010)616 final,
EGF/2010/031 GM Belgium COM(2011)212 final, și
EGF/2011/003 Arnsberg and Düsseldorf COM(2011)447 final.
[6]               Regulamentul (CE) nr. 1893/2006 al Parlamentului
European și al Consiliului din 20 decembrie 2006 de stabilire a
Nomenclatorului statistic al activităților economice NACE a doua
revizuire și de modificare a Regulamentului (CEE) nr. 3037/90 al
Consiliului, precum și a anumitor regulamente CE privind domenii
statistice specifice (JO L 393, 30.12.2006, p. 1).
[7]               22,6 % (între 25 și 34 de ani), 55 %
(între 35 și 44 de ani) și 20,1 % (între 45 și 54 de ani).
[8]               În Portugalia, învățământul de bază/școlarizarea
obligatorie este, în prezent, de nouă ani. Cu toate acestea, numărul
anilor obligatorii de învățământ formal este stabilit în funcție
de data nașterii (cei născuți până la 31 decembrie 1966 =
patru ani; cei născuți între 1 ianuarie 1967 și 31 decembrie
1980 = șase ani, iar cei născuți după 1 ianuarie 1981 =
nouă ani).
[9]               „Instituto do Emprego e Formação Profissional-IEFP,
IP” (Institutul pentru ocuparea forței de muncă și formare
profesională) este serviciul public național de ocupare a forței
de muncă și își propune să promoveze crearea și
calitatea ocupării forței de muncă și să combată șomajul
prin punerea în aplicare a unor politici active și a formării în
domeniul ocupării forței de muncă.
[10]             Măsura va fi oferită tuturor celor 726 de
lucrători disponibilizați. Cu toate acestea, partea măsurii
privind informarea și realizarea de profiluri va fi
desfășurată de Centrele pentru ocuparea forței de
muncă și nu va fi cofinanțată de FEG. Cei 100 de
participanți prevăzuți în buget sunt cei care vor primi
indemnizații de hrană și de transport sau care vor participa la
sesiuni de orientare mai specializate.
[11]             JO C 139, 14.6.2006, p. 1.
[12]             JO L 406, 30.12.2006, p. 1.
[13]             JO C […], […], p. […].